## El Cor de la Generalitat presenta el concert ‘Silencis’ en el Centre del Carme de València

*** Es tracta d’un programa per a cor i orgue que gira entorn del compositor estonià de música sacra Arvo Pärt
* El concert tindrà lloc el dimecres 26 de febrer**

El Cor de la Generalitat, unitat artística dependent de l’Institut Valencià de Cultura, presenta este dimecres 26 de febrer en el Centre del Carme de València *Silencis*, un programa per a cor i orgue dedicat al compositor estonià Arvo Pärt, amb la direcció de Jordi Blanch i l’organista Arturo Barba.

El programa *Silencis*, per a cor de 23 veus i orgue, està compost per música religiosa i introspectiva i s’estructura en cinc parts. La primera, ‘Exili’, es compon per les peces *An den Wassern von Babylon*, d’Arvo Pärt i *Super flumina Babylonis*, de G.P. da Palestrina.

La segona part, ‘Espills infinits’, consta de l’obra *Spiegel im Spiegel*, d’Arvo Pärt; la tercera part del programa, titulada ‘Tingueu pietat’, inclou l’*Ode V* d’Arvo Pärt i les obres de J.S. Bach *Erbarm dich mein, o Herre Gott* i *Bin ich gleich von dir gewichen*.

La quarta part del programa *Silencis* és ‘Encontres’ i es compon de la composició de Phillip Glass *Mad Rush*. Per a concloure el concert, ‘Vida, dolçor, esperança’ inclourà la gregoriana *Salve Regina* en to solemne i la *Salve Regina* d’Arvo Pärt.

Arvo Pärt és el compositor contemporani viu més interpretat del món, tant per la seua qualitat musical i emocional com per la seua capacitat d’atraure el gran públic. Des de finals dels anys setanta, Pärt va desenrotllar el *tintinnabuli*, un mètode de composició minimalista propi que pren el nom en llatí d’unes xicotetes campanes i que sorgix per les experiències místiques de Pärt a través del cant.

**Cor de la Generalitat**

El Cor de la Generalitat depén de la direcció adjunta de Música i Cultura Popular de l’Institut Valencià de Cultura. El seu director esta temporada és Jordi Blanch, després de la jubilació del mestre Francesc Perales, que el va dirigir des de la seua creació. Francisco Hervás és el seu pianista acompanyant.

El Cor de la Generalitat va ser creat en 1987 amb el nom de Cor de València. És el cor titular del Palau de les Arts de València al mateix temps que desenrotlla una constant activitat en els principals auditoris espanyols. Ha interpretat les grans obres del repertori simfònic coral i els principals títols del gènere líric, i freqüenta el repertori *a cappella*, amb especial atenció als compositors valencians.

Fecha: 24/02/2025